কেবল জেলহত্যা মামলা নয়, বাংলাদেশের অনেক মামলার অবস্থাই এখন এরকম। কয়েক সপ্তাহ ধরে সেখানে উচ্চ আদালতে জামিনে মুক্তির ঝড় বয়ে গেছে। আমরা সেখানে দেখেছি প্যান্ডোরার বাক্স খুলে একের পর এক দানব বের হয়ে আসতে। মাঝখানে অনেকদিন এসব দানবদের কারাগারে রাখার নামে কাউকে কাউকে আলাদা বাসভবন তৈরি করে, কাউকে কাউকে চিকিৎসার নামে হাসপাতালের জৌলুসময় কক্ষে, কাউকে কাউকে কারাগারেই দুধকলা দিয়ে রাখা হয়েছিল। তাদের দানবিক চেহারা এতই সুস্পষ্ট হয়ে উঠেছিল জনগণের সামনে যে সেই চেহারাকে সার্জারি করে মানবিক চেহারা দেয়ার প্রয়োজন অপরিহার্য হয়ে উঠেছিল। তৃতীয় বিশ্বের দেশে দেশে বুর্জোয়া রাজনীতিকরা যখন ন্যুনতম গণতান্ত্রিক সামাজিক ও রাষ্ট্রিক শর্ত প্রতিষ্ঠার নামে বরং দলবাজির মাধ্যমে দানবিক হয়ে ওঠে, তখন তাদের মানবিক চেহারা দেয়ার মহান দায়িত্ব পালন করার কাজটি পালন করতে এগিয়ে আসে সে দেশের সামরিক বাহিনী। কেননা সামরিক বাহিনীই হলো এসব দেশের বুর্জোয়া রাজনীতির সবচেয়ে সংঘটিত প্রাতিষ্ঠানিক রক্ষক বাহিনী। দানব যখন দেখে যে তার দানবিক রূপ দেখতে দেখতে জনগণ এমন এক পর্যায়ে পৌঁছেছে যে দ্রুত তারা বিকল্পপথে রাজনৈতিকভাবে সংগঠিত হতে পারে, তখন তারা নিজেরাই বিকল্প তৈরির নামে নানা ভড়ং তৈরি করতে থাকে। এই বিকল্পগুলির সর্বশেষ পন্থাটি হলো দেশের রাষ্ট্রক্ষমতায় সাময়িক সময়ের জন্যে সামরিক বাহিনীকে নিয়ে আসা। আর সামরিক বাহিনীও এ জন্যে তৈরি হয়েই থাকে, তারা যথারীতি এগিয়ে আসে এবং বলে, গণতন্ত্র একটি বিপজ্জনক পর্যায়ে উপনীত হয়েছে। আমরা সব কিছু ঠিকঠাক করে আবার জায়গামতো ফিরে যাব। তারপর ঈদের আগে বাস, ফেরি কিংবা রেলকাউন্টারের সামনে দাঁড়ানো উত্তেজিত ও বিক্ষুব্ধ জনতাকে ছত্রভঙ্গ করার জন্যে যেভাবে নির্বিচারে লাঠিচার্জ করা হয়, ঠিক তেমনি ভাবে তারা কিছুদিন রাজনীতিকদের নির্বিচারে দুর্নীতিবাজ, মতলববাজ, দেশের শত্রু ইত্যাদি বলে জনগণের মনের ক্ষোভ প্রশমিত করে এবং শেষ পর্যন্ত দেখা যায়, আসল ঘটনা হলো ‘চোরে চোরে মাসতুতো ভাই’।